اس فیصلہ کے بعد عمرو بن العاصؓ نے مصر لینے کے لیے مسلمہ بن مخلد انصاری اور معاویہ بن خدیج کندی سے خط کتابت شروع کی ، یہ دونوں حضرت عثمانؓ کی شہادت سے بہت متاثر اورحضرت علیؓ کے مخالف تھے ، اس لیے دونوں ساتھ دینے پر آمادہ ہو گئے ، اس کے بعد عمرو بن العاصؓ چھ ہزار فوج لے کر روانہ ہو گئے ، اس وقت محمد بن ابی بکر حضرت علیؓ کی طرف سے مصر کے گورنر تھے ، عمرو بن العاصؓ نے ان کو خط لکھا کہ مصر والے تمھارے مخالف ہیں ، لڑائی میں ایک شخص بھی تمھارا ساتھ نہ دے گا ، لہذا تم مصر چھوڑ دو ، میں خواہ مخواہ تمھارے خون سے اپنا ہاتھ نہیں رنگنا چاہتا ، محمد نے یہ خط حضرت علیؓ کے پاس بھیج دیا ، وہاں سے مقابلہ کرنے کا حکم آیا ، محمد بن ابی بکر نے عمروؓ بن العاص کو مقابلہ کی اطلاع دیدی ، حضرت عمرو بن العاصؓ دو ہزار آدمی لے کر بڑے ، محمد بھی میدان میں آئے اور ایک خونریز مقابلہ کے بعد مصر فوج کے قوت بازو " کنانہ " مارے گئے ، ان کا گرنا تھا کہ مصریوں کے پاؤں اکھڑ گئے ، حضرت عمرو بن العاص رضی اللہ تعالیٰ عنہ محمد بن ابی بکر کی طرف بڑھے ، مگر وہ شکست کے آثار دیکھ کر پہلے نکل گئے تھے ، عمرو بن العاصؓ نے ہر طرف آدمی دوڑائے اور وہ گرفتار کر کے لائے گئے ، اس وقت بہت پیاسے تھے ، لیکن شامیوں نے پانی تک نہ دیا اور تشنہ لب قتل کردیے گئے اور مصر پر عمرو بن العاصؓ کا قبضہ ہو گیا ۔
Entity: محمد — Type: /person